Merknad til Prop. 1 S 2021–2022 Finansdepartementet

Funksjonshemmedes Fellesorganisasjon (FFO)

FFO leverer med dette våre merknader til Finanskomiteen knyttet til deres behandling av statsbudsjettet for 2022 og ovennevnte proposisjon.

**Prop. 1 LS 2021–2022 Skatter, avgifter og toll 2022, tabell 1.1.**

**Nytt jobbfradrag for unge.**

FFO mener det er prisverdig at Solbergregjeringen var opptatt av virkemidler som kan øke sysselsettingen blant unge. Samtidig mener FFO at målgruppen for det foreslåtte skattefradraget er altfor bred. 1,5 mrd må brukes til tiltak som er mer treffsikre for å få flere unge arbeidssøkere med utfordringer i jobb. *Vi ber komiteen forkaste forslaget som et skattefradrag som kun har alder og inntektsnivå som kvalifisering for å få skatteletten.*

En del unge arbeidssøkere som ikke har fullført eller har lav utdanning, har større sannsynlighet til å komme i jobber med lavt lønnsnivå. Likevel er vi spørrende til det underliggende premisset i forslaget om at det er et lavt lønnsnivå i Norge som bidrar til utenforskap, og at en generell høyere inntekt i jobber med lavt eller middels lønn – vil få flere unge i jobb.

I Sysselsettingsutvalgets rapport NOU 2021:2, blir det flere steder pekt på at en av årsakene til utenforskap er det relativt høye lønnsnivået i Norge. Det bidrar til at en del unge ikke får jobb, og at det er krevende å inkludere særskilte grupper i arbeidslivet. Dette utfordrer å opprettholde høy sysselsetting samtidig med et høyt lønnsnivå.

Om fradraget skal være et insentiv for å delta mer i jobb for grupper som står klart utenfor arbeidslivet, vil det etter vår mening være mer målrettet å gi et slikt jobbfradrag på arbeidsinntekt til unge på AAP (arbeidsavklaringspenger) og på det unge uføretrygdede tjener om de kombinerer arbeid og trygd. Det bør i tillegg bevilges midler til mer målrettede arbeidsmarkeds- og utdanningstiltak for gruppen av unge som står utenfor.

*FFO ber komiteen om å innrette jobbfradraget mer mot lavinntektsgrupper som mottar AAP og uføretrygd.*

**Prop. 1 S (2021–2022) Statsbudsjettet 2022. Helse- og omsorgsdepartementet, Kap. 2752, Post 72 Egenandelstak.**

Regjeringen foreslår å øke egenandelene betydelig i budsjettet for 2022, fra 2460 til 2921 kroner. Det er en økning på 416 kr. Fra 2021 ble det vedtatt å slå sammen tak 1 og 2, som FFO støttet, men forslaget til taket på den sammenslåtte egenandelen ble lagt uakseptabelt høyt - på 3183 kr. Forslaget ble da også nedstemt av Stortinget. Men nå prøver altså regjeringen seg på nytt med en kraftig økning egenandelene.

Regjeringen forsøker å «sukre pillen» ved å foreslå en fjerning av bagatellgrensen på

200 kr, men det betyr lite når alle får økte egenandeler med 416 kr. Regjeringen skriver i budsjettproposisjonen om bagatellgrensen at:

«Grensen kan ikke lenger begrunnes i administrasjonskostnader, og dagens systemer kan ikke oppfylle bestemmelsen i folketrygden om samordning. Merutgiftene på 52 mill. kroner foreslås dekket inn ved å øke egenandelstaket med 35 kroner.»

Selv om de som har betalt inntil 200 kroner for mye i egendeler får tilbake penger fra første krone, oppveier dette ikke for den belastningen mange vil oppleve ved å få en ekstrakostnad på 416 kroner. Det har vært en god praksis de senere årene å kun øke egenandelene tilsvarende prisstigningen. Denne praksisen har hatt bred tilslutning blant annet i pasient og brukerorganisasjonene.

*FFO ber komiteen om å avvise den forrige regjeringens forslag til økning av egenandelene, samt å sørge for at egenandelene ikke økes mer enn tilsvarende konsumprisindeksen.*

**Prop. 1 S (2021–2022) Statsbudsjettet 2022. Kommunal- og moderniseringsdepartementet, Kap. 575 Ressurskrevende tjenester, post 60 Toppfinansieringsordning.**

Regjeringen foreslår nok en gang å øke innslagspunktet for ressurskrevende tjenester - fra 1 450 000 kroner til 1 540 000. Innslagspunktet har økt hvert år siden Solbergregjeringen trådte inn i 2013. Da var innslagspunktet på 935 000 kroner.

Kommunene betaler allerede størstedelen av kostnaden ved ressurskrevende tjenester. De opplever stadig økt ansvar og stort press rundt helse- og omsorgstjenester, og nå har de fått pandemien på toppen av dette. FFO er bekymret for at et stadig økende innslagspunkt i ordningen vil føre til færre og dårligere tjenester, og økt uforutsigbarhet i livene til mennesker med alvorlige funksjonsnedsettelser. FFO er glad for at ny regjering ønsker å Gjennomgå og forbedre Toppfinansieringsordningen for ressurskrevende tjenester for å sikre en bærekraftig utvikling av ordningen. I tillegg var KrF, V og FrP for å redusere innslagspunktet før de gikk inn i regjering.

Vi forventer derfor at flertallet i komiteen går inn for å stoppe den planlagte økningen i innslagspunktet for 2022, og legger inn en merknad om at regjeringen på lengre sikt det på lengre sikt

*Inntil dette arbeidet igangsettes ber vi komiteen om å fryse innslagspunktet på 1 450 000 kroner for budsjettåret 2022.*